รัฐบาลเดินหน้าแก้ไขปัญหาการขาดแคลนแรงงานในภาคประมงทะเลต่อเนื่อง เชิญชวนนายจ้างยื่นลงทะเบียนจ้างแรงงานต่างด้าวเข้าทำงานตั้งแต่วันนี้จนถึง  31 มกราคม
นางเพชรรัตน์ สินอวย อธิบดีกรมการจัดหางาน กระทรวงแรงงาน เปิดเผยว่ารัฐบาลเดินหน้าแก้ไขปัญหาการขาดแคลนแรงงานในภาคประมงทะเลอย่างต่อเนื่อง  ทั้งการดำเนินนโยบายขยายระยะเวลาการทำงานให้กับแรงงานประมงต่างด้าวที่ได้รับอนุญาตให้อยู่ในราชอาราจักร ที่เคยผ่านการพิสูจน์สัญชาติ ให้มีอายุการทำงานต่อไปได้เพิ่มขึ้นอีก 2 ปี  รวมถึงนโยบายการนำเข้าแรงงานจากประเทศเพื่อนบ้าน โดยตั้งศูนย์แรกรับเข้าทำงานเพิ่มเติมในจังหวัดระนอง  นอกจากนี้ยังมีมาตรการเร่งด่วนชั่วคราว ให้แรงงานต่างด้าวที่ถือหนังสือเดินทาง หนังสือเดินทางชั่วคราว เอกสารรับรองตัวบุคคล เอกสารใช้แทนหนังสือเดินทางที่ยังไม่หมดอายุ อยู่ทำงานในกิจการประมงทะเลไทยได้เป็นเวลา 1 ปี โดยให้มาทำหนังสือคนประจำเรือ หรือ Seabook เป็นใบอนุญาตทำงาน ซึ่งขณะนี้ได้เปิดให้นายจ้างมายื่นขอลงทะเบียนเพื่อจ้างแรงงานต่างด้าวเข้าทำงานได้แล้ว ตั้งแต่บัดนี้ ไปจนถึงวันที่ 31 มกราคม 2562 ณ สำนักงานประมงจังหวัด 22 จังหวัดชายทะเล

อธิบดีกรมการจัดหางาน กล่าวด้วยว่าศูนย์ วัน สต๊อป เซอร์วิท หรือ OSS ที่จะเริ่มเปิดบริการในวันที่ 3 ธ.ค.จะเป็นความร่วมมือของหลายหน่วยงาน เพื่อจัดทำทะเบียนประวัติ ตรวจสุขภาพ ตรวจสอบสัญญาจ้างงาน การสแกนใบหน้า   เมื่อเสร็จกระบวนการก็จะได้รับหนังสือคนประจำเรือ หรือ Seabook ชั่วคราวที่สามารถใช้ทำงานได้ทันที โดยศูนย์จะแจ้งวันรับ Seabook ตัวจริงอีกครั้ง  ทั้งนี้ หากผู้ประกอบการประมงทะเล มีข้อสงสัย สามารถสอบถามรายละเอียดเพิ่มเติมได้ที่ สายด่วนกระทรวงแรงงาน โทร 1506